༼ཅ༽༄༅། །བྷགཝཱྃསྟྲིསམཡབྱཱུཧརཱཛྙ྄སཱདྷནཱནུཛྙཱསོཔདེཤབིཧརཏིསྨ།།
༄༅། །བཅོམ་ལྡན་འདས་དམ་ཚིག་གསུམ་བཀོད་པའི་རྒྱལ་པོའི་སྒྲུབ་ཐབས་རྗེས་གནང་མན་ངག་དང་བཅས་པ་བཞུགས་སོ།། ༄༅། །རྒྱ་གར་སྐད་དུ། བྷ་ག་ཝཱྃ་སྟི་ས་མ་ཡ་བྱཱུ་ཧ་རཱ་ཛྙཱ་སཱ་དྷ་ནཾ། བོད་སྐད་དུ། བཅོམ་ལྡན་འདས་དམ་ཚིག་གསུམ་བཀོད་པའི་རྒྱལ་པོའི་སྒྲུབ་ཐབས། འཕགས་པ་འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །ལྷ་སྔགས་ཆོ་གའི་ཆ་ཤས་ཡོངས་གང་འོད་དཀར་ཅན། །འདའ་བར་མི་བྱ་དམ་ཚིག་གསུམ་བཀོད་ཟླ་བ་ནི། །རྩེ་གཅིག་བསྙེན་ལས་དངོས་གྲུབ་ཟིལ་དངར་མཆོག་ཐོབ་ཕྱིར། །དད་པས་བཏུད་དེ་སྒྲུབ་ཐབས་བདུད་རྩིའི་ཤིང་རྟ་དབྱེ། །སྐལ་བཟང་གང་ཞིག་སྲིད་ལས་ངེས་པར་འབྱུང་བ་དང་སྙིང་རྗེ་ཆེན་པོས་ཡིད་རང་དབང་མེད་པར་བསྐྱོད་དེ་མཐའ་ཡས་པའི་སེམས་ཅན་ཐམས་ཅད་ཀྱི་དོན་དུ་ལས་དང་ཡེ་ཤེས་ཀྱི་དངོས་གྲུབ་མྱུར་དུ་འགྲུབ་པར་འདོད་པས། འདིའི་རྗེས་སུ་གནང་བ་མནོས་ནས་དམ་ཚིག་དང་སྡོམ་པའི་ཀུན་སྤྱོད་ལ་ཡང་དག་པར་གནས་ཏེ། གཙང་ཞིང་དབེན་ལ་ཡིད་དང་རྗེས་སུ་མཐུན་པའི་སྒྲུབ་པའི་ཁང་པར་ཀུ་ཤ་ལ་སོགས་པའི་སྟན་འཇམ་པོ་ལ་ཉེ་བར་འདུག་སྟེ་ཁྲུས་དང་གཙང་སྦྲ་ལ་གནས་པས་རྣལ་འབྱོར་ལ་འཇུག་པར་བྱའོ། །དེ་ལ་ཐོག་མ་ཁོ་ནར་རྒྱུད་ཡོངས་སུ་དག་པར་བྱ་བའི་ཕྱིར་སངས་རྒྱས་དང་བྱང་ཆུབ་སེམས་དཔའ་ཐམས་ཅད་མདུན་གྱི་ནམ་མཁར་མངོན་སུམ་བཞིན་དུ་གསལ་བར་བལྟས་ལ། མཐའ་ཡས་འཇིག་རྟེན་ཁམས་རྣམས་ན། །ཇི་སྙེད་རྒྱལ་བ་སྲས་བཅས་ལ། །ལུས་དང་ངག་དང་ཡིད་རྣམས་ཀྱིས། །ཀུན་ནས་བདག་ནི་ཕྱག་འཚལ་ལོ། །ཞེས་ཕྱག་བྱས་ཏེ་སྐྱབས་སུ་འགྲོ་བ་ནི། ནམ་མཁའ་དང་མཉམ་པའི་སེམས་ཅན་ཐམས་ཅད་བླ་མ་ལ་སྐྱབས་སུ་མཆིའོ། །སངས་རྒྱས་ལ་སྐྱབས་སུ་མཆིའོ། །ཆོས་ལ་སྐྱབས་སུ་མཆིའོ། །དགེ་འདུན་ལ་སྐྱབས་སུ་མཆིའོ། །ཞེས་ཅི་ནུས་དང་། སེམས་བསྐྱེད་པ་ནི། སངས་རྒྱས་ཆོས་དང་ཚོགས་ཀྱི་མཆོག་རྣམས་ལ། །བྱང་ཆུབ་བར་དུ་བདག་ནི་སྐྱབས་སུ་མཆི། །བདག་གིས་སྦྱིན་སོགས་བགྱིས་པའི་བསོད་ནམས་ཀྱིས། །འགྲོ་ལ་ཕན་ཕྱིར་སངས་རྒྱས་འགྲུབ་པར་ཤོག །ཅེས་དང་། ལུས་ཅན་རྣམས་ཀྱི་བྱང་ཆུབ་ཕྱིར། །ཡང་དག་བྱང་ཆུབ་སེམས་བསྐྱེད་ནས། །སེམས་ཅན་ཀུན་ལ་སྨན་འགྱུར་ཕྱིར། །བཟང་པོ་སྤྱོད་པ་སྤྱད་པར་བགྱི། །ཞེས་ལན་གསུམ་སོགས་བརྗོད། སེམས་ཅན་ཐམས་ཅད་བདེ་བ་དང་བདེ་བའི་རྒྱུ་དང་ལྡན་པར་གྱུར་ཅིག སྡུག་བསྔལ་དང་སྡུག་བསྔལ་གྱི་རྒྱུ་དང་བྲལ་བར་གྱུར་ཅིག སྡུག་བསྔལ་མེད་པའི་བདེ་བ་དང་མི་འབྲལ་བར་གྱུར་ཅིག ཉེ་རིང་ཆགས་སྡང་དང་བྲལ་བའི་བཏང་སྙོམས་ཚད་མེད་པ་ལ་གནས་པར་གྱུར་ཅིག ཅེས་ཚད་མེད་བཞི་བསྒོམ། དེ་ནས་ཁྲུས་དང་། བགེགས་བསལ་བ་དང་། རྣལ་འབྱོར་ལ་འཇུག་པའི་བྱ་བ་སོགས་རྒྱུད་དང་རྒྱ་གཞུང་རྣམས་ལས་རྒྱ་ཆེར་འབྱུང་ནའང་། འདིར་སྒྲུབ་ཐབས་རྒྱ་མཚོའི་སྤྱི་འགྲོ་ལྟར་སྤྲོས་པ་མདོར་བསྡུས་པའི་དབང་དུ་བྱས་ནས་བསོད་ནམས་ཀྱི་ཚོགས་བསག་པ་ནི། རང་སྐད་ཅིག་གིས་ཐུབ་པ་དམ་ཚིག་གསུམ་བཀོད་དུ་གསལ་བའི་སྙིང་གར་ཨ་ལས་ཟླ་བའི་དཀྱིལ་འཁོར་གྱི་སྟེང་དུ་ཏྲཻ་ཡིག་གསེར་གྱི་མདོག་ཅན་དེ་ལས་འོད་འཕྲོས། མདུན་གྱི་ནམ་མཁར་ཐུབ་པ་ཆེན་པོ་ལ་སངས་རྒྱས་དང་བྱང་ཆུབ་སེམས་དཔའི་ཚོགས་ཀྱིས་བསྐོར་བ་ཨོཾ་བཛྲ་ས་མཱ་ཛཿ ཨོཾ་སརྦ་ཏ་ཐཱ་ག་ཏ་ས་པ་རི་ཝཱ་ར་ཨརྒྷཾ་པྲ་ཏཱིཙྪ་སྭཱ་ཧཱ། ཨོཾ་བཛྲ་པུཥྤེ་ཨཱཿཧཱུྃ། ཨོཾ་བཛྲ་དྷཱུ་པེ་ཨཱཿཧཱུྃ། ཨོཾ་བཛྲ་ཨཱ་ལོ་ཀེ་ཨཱཿཧཱུྃ། ཨོཾ་བཛྲ་གནྡྷེ་ཨཱཿཧཱུྃ། ཨོཾ་བཛྲ་ནཻ་ཝི་དྱ་ཨཱཿཧཱུྃ། ཨོཾ་བཛྲ་ཤབྡ་ཨཱཿཧཱུྃ། དཀོན་མཆོག་གསུམ་ལ་བདག་སྐྱབས་མཆི། །སྡིག་པ་ཐམས་ཅད་སོ་སོར་བཤགས། །འགྲོ་བའི་དགེ་ལ་རྗེས་ཡི་རང་། །སངས་རྒྱས་བྱང་ཆུབ་ཡིད་ཀྱིས་བཟུང་། །སངས་རྒྱས་ཆོས་དང་ཚོགས་མཆོག་ལ། །བྱང་ཆུབ་བར་དུ་སྐྱབས་སུ་མཆི། །རང་གཞན་དོན་ནི་རབ་བསྒྲུབ་ཕྱིར། །བྱང་ཆུབ་སེམས་ནི་བསྐྱེད་པར་བགྱི། །བྱང་ཆུབ་མཆོག་གི་སེམས་ནི་བསྐྱེད་བགྱིས་ནས། །སེམས་ཅན་ཐམས་ཅད་བདག་གིས་མགྲོན་དུ་གཉེར། །བྱང་ཆུབ་སྤྱོད་མཆོག་ཡིད་འོང་སྤྱད་པར་བགྱི། །འགྲོ་ལ་ཕན་ཕྱིར་སངས་རྒྱས་འགྲུབ་པར་ཤོག །ལན་གསུམ། ཡེ་ཤེས་ཀྱི་ཚོགས་བསག་པ་ནི། ཨོཾ་སྭ་བྷཱ་ཝ་ཤུདྡྷཿསརྦ་དྷརྨཱཿསྭ་བྷཱ་ཝ་ཤུདྡྷོ྅ཧཾ། ཞེས་ཆོས་ཐམས་ཅད་རང་གི་སེམས་སུ་འདུས་ཤིང་། སེམས་རང་བཞིན་གྱིས་རྣམ་པར་དག་པའི་སྟོང་པ་ཉིད་དུ་ངེས་པས་དྲངས་ཏེ་དེ་ཁོ་ན་ཉིད་ལ་རྩེ་གཅིག་ཏུ་མཉམ་པར་བཞག་སྟེ། ཚོགས་གཉིས་ཀྱི་རང་འབྲས་སྒྱུ་མ་ལྟ་བུའི་ཟབ་གསལ་དབྱེར་མེད་ཀྱི་ལྷའི་སྐུར་བསྒོམ་པ་ན། སྟོང་པའི་ངང་ལས་པྃ་ལྗང་གུ་ལས་སྣ་ཚོགས་པདྨ་པྃ་གྱིས་མཚན་པ་དང་། ཨ་ལས་ཟླ་བའི་གདན་ལ་ཏྲཻ་ཡིག་གསེར་གྱི་མདོག་ཅན་དེ་ལས་འོད་ཟེར་འཕྲོས་འདུས་ཡོངས་སུ་གྱུར་པ་ལས། རང་ཉིད་བཅོམ་ལྡན་འདས་དམ་ཚིག་གསུམ་བཀོད་རྒྱལ་པོ་སྐུ་མདོག་གསེར་ལྟར་འབར་བ། ཚངས་པར་སྤྱོད་པའི་ཆ་ལུགས་ཅན། མཚན་དང་དཔེ་བྱད་ཡོངས་སུ་རྫོགས་པ། ཞབས་རྡོ་རྗེའི་སྐྱིལ་ཀྲུང་ཅན། ཕྱག་གཉིས་ཐུགས་ཀར་ཆོས་འཆད་ཀྱི་ཕྱག་རྒྱ་མཛད་པ། ན་བཟའ་ཆོས་གོས་རྣམ་གསུམ་གསོལ་བའོ། །སྐུའི་གཡས་སུ་རྡོ་རྗེ་འཛིན་སེར་པོ་ཕྱག་གཉིས་ཐུགས་ཀར་ཐལ་མོ་སྦྱར་བས་རྡོ་རྗེ་སེར་པོ་འཛིན་པ། གཡོན་དུ་རྡོ་རྗེ་འཛིན་མ་སེར་མོ་གཡས་ནོར་བུ་དང་། གཡོན་རྡོ་རྗེ་འཛིན་པ། གཡོན་གྱི་མདུན་དུ་བུ་མོ་མཐའ་ཡས་མ་ལྗང་གུ་གཡས་ཕྱག་འཚལ་བའི་ཚུལ་དང་། གཡོན་པདྨ་འཛིན་པ། འཁོར་དེ་གསུམ་ཞི་བ། དར་དང་རིན་པོ་ཆེས་བརྒྱན་ཅིང་ཕྱེད་སྐྱིལ་གྱིས་བཞུགས་པའོ། །གཡས་ཀྱི་མདུན་དུ་ཁྱེའུ་མཐའ་ཡས་པ་དམར་པོ་གཡས་གྲི་གུག་དང་། གཡོན་ཐོད་པ་མེ་ཏོག་གིས་གང་བ་འཛིན་པ། ཁྲོ་བོའི་ཆ་བྱད་རྫོགས་ཤིང་སྟག་ལྤགས་དང་སྦྲུལ་གྱིས་བརྒྱན་པ། གཡོན་བརྐྱང་བའི་སྟབས་ཀྱིས་བཞེངས་པ། དེ་རྣམས་ཀྱི་དཔྲལ་བར་ཨོཾ་དཀར་པོ། མགྲིན་པར་ཨཱཿདམར་པོ། ཐུགས་ཀར་ཧཱུྃ་སྔོན་པོ། ཧཱུྃ་ལས་འོད་ཟེར་འཕྲོས་པས་ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཐུབ་པ་དམ་ཚིག་གསུམ་བཀོད་གཙོ་འཁོར་གྱི་རྣམ་པར་ཨོཾ་བཛྲ་ས་མཱ་ཛཿ ཨོཾ་བཛྲ་ཨངྐུ་ཤ་ཛཿ ཨོཾ་བཛྲ་པཱ་ཤ་ཧཱུྃ། ཨོཾ་བཛྲ་སྥོ་ཊ་བཾ། ཨོཾ་བཛྲ་ཨཱ་ཝེ་ཤ་ཨཱཿ གཉིས་སུ་མེད་པར་ཐིམ། ཡང་སྙིང་གའི་ཧཱུྃ་ལས་འོད་ཟེར་འཕྲོས་པས་དེ་བཞིན་གཤེགས་པ་རིགས་ལྔ་འཁོར་དང་བཅས་པ་ཨོཾ་བཛྲ་ས་མཱ་ཛཿ ཁྱེད་རྣམས་ཀྱིས་བདག་ལ་མངོན་པར་དབང་བསྐུར་བ་སྩལ་དུ་གསོལ། ཞེས་གསོལ་བ་བཏབ་པས། ཨོཾ་སརྦ་ཏ་ཐཱ་ག་ཏ་ཨ་བྷི་རེ་ཀ་ཏ་ས་མ་ཡ་ཤྲི་ཡེ་ཧཱུྃ། ཞེས་གསུང་ཞིང་དབང་བསྐུར་བས་བཅོམ་ལྡན་འདས་ལ་རྣམ་པར་སྣད་མཛད་དང་། འཁོར་རྣམས་ལ་གཙོ་བོ་ཉིད་ཀྱིས་དབུར་བརྒྱན་པར་བསམས་ལ། ལྷའི་སྐུ་སྣང་ལ་རང་བཞིན་མེད་པ་ཆུ་ནང་གི་ཟླ་བའམ་མེ་ལོང་ནང་དུ་གཟུགས་བརྙན་ཤར་བ་ལྟ་བུ་ལ་ཡུན་རིང་དུ་སེམས་གཟུང་། དེ་ནས་བཟླས་པ་བྱ་བ་ནི། གཙོ་བོའི་ཐུགས་ཀར་ཟླ་བའི་སྟེང་སྔགས་ཕྲེང་གསེར་གྱི་མདོག་ཅན་གཡས་སྐོར་ཏུ་བཀོད་པ་ལ་དྲན་པ་མངོན་དུ་བཞག་སྟེ་བཟླས་པའི་སྐྱོན་དང་བྲལ་བར་དེ་བཞིན་གཤེགས་པའི་ཡི་གེ་བརྒྱ་པ་ཤུབ་བུར་བཟླ་སྟེ། ན་མ་སྟྲཻ་ཡཱ་དྷྭི་ཀཱ་ནཱཾ། ཏ་ཐཱ་ག་ཏཱ་ནཱཾ། སརྦ་ཏྲ་ཨ་པྲ་ཏི་ཧ་ཏ་ཝཱཔྟི། དྷརྨ་ཏཱ་བཱ་ལི་ནཾ། ཨཾ་ཨ་ས་མ། ས་མནྟ་ཏོ། ཨ་ནནྟ་བཱཔྟི་ཤཱ་ས་ནཱཾ། ཧ་ར་ཧ་ར། སྨ་ར་སྨ་ར་ཎཱཾ། བི་ག་ཏཱ་རཱ་ག བུདྡྷ་དྷརྨ་ཏེ། ས་ར་ས་ར། ས་མ་བཱ་ལ། ཧ་ས་ཧ་ས། ཏྲ་ཡ་ཏྲ་ཡ། ག་ག་ན་མ་ཧཱ་ཝ་ར་ཎ། ལཀྵ་ཎེ། ཛྭ་ལ་ཛྭ་ལ་ན་སཱ་ག་རེ་སྭཱ་ཧཱ། ཞེས་ཅི་ནུས་བཟླ། ཐུན་འཇོག་པའི་ཚེ། སྐུ་གསུང་ཐུགས་དང་ཡོན་ཏན་ཕྲིན་ལས་ཀྱིས་བདག་དང་མཐའ་ཡས་པའི་སེམས་ཅན་ཐམས་ཅད་ལ་བྱིན་གྱིས་བརླབ་ཏུ་གསོལ། ཞེས་འདོད་དོན་གསོལ་བ་གདབ། ཛཿཧཱུྃ་བཾ་ཧོཿ འཁོར་བཞི་པོ་རང་ལ་ཐིམ་པར་གྱུར། ཅེས་དམིགས་ལ་བསྔོ་བ་དང་སྨོན་ལམ་སྤྱི་མཐུན་བྱ། རང་དམ་ཚིག་པའི་ང་རྒྱལ་ལ་གནས་པས་ཐུན་མཚམས་ཀྱི་སྤྱོད་ལམ་ལ་འཇུག ལྷ་སྔགས་འདི་དམ་ཚིག་གསུམ་བཀོད་པའི་རྒྱུད་ལ་བརྟེན་ཅིང་རྒྱུད་དེ་བཞིན་གཤེགས་པའི་རིགས་ཀྱི་གཙོ་བོའི་རྒྱུད་ཡིན་ཀྱང་སངས་རྒྱས་གསང་བས་བྱ་རྒྱུད་རྣམས་རང་ལུགས་མི་མཛད་པར་སྤྱོད་རྒྱུད་དུ་འགྲེལ་པར་མཛད་པ་ལྟར་འདིའང་དེའི་རྗེས་སུ་འབྲང་བར་མངོན་པས་བདག་བསྐྱེད་ལ་བརྟེན་ནས་བསྙེན་པ་གཏོང་ན། བྱ་རྒྱུད་རང་ལུགས་ཀྱི་སྔོན་རྗེས་ལ་སོགས་པ་ཆོ་གའི་ཆིངས་རྣམས་སྦྱོར་བར་མི་ནུས་ཀྱང་། མདོར་བསྡུས་ཡར་ངོའི་དུས་ཚེས་བཟང་པོ་ལ་བསྙེན་པའི་དབུ་འཛུགས། གནས་ཁང་ཕྱག་དར་གཙང་མ་བྱ་ཞིང་དྲི་ཆབ་ཀྱིས་བརླན། དྲི་བཟང་པོའི་ཤིང་ངམ་སྤོས་ཀྱིས་བདུག དཀོན་མཆོག་གི་རྟེན་དང་ཐུབ་དབང་གི་སྐུ་གཟུགས་བཞུགས་པའི་སྤྱན་སྔར་ཆུ་གཉིས་ཉེར་སྤྱོད་བཤམ། བདུད་རྩི་འཁྱིལ་བའི་སྔགས་རིང་ཐུང་རྣམས་བཟླས་པའི་ཆུས་ཁྲུས་ལེགས་པར་བྱ། གདན་གཙང་མ་ལ་གོས་གསར་པ་གྱོན་ནས་འདུག་སྟེ། ཆོས་དང་གང་ཟག་གི་བདག་མེད་པའི་སྟོང་པ་ཉིད་ཀྱི་ཏིང་ངེ་འཛིན་དང་། དེ་ལྟར་མ་རྟོགས་པའི་སེམས་ཅན་ལ་སྙིང་རྗེ་ཆེན་པོས་ཀུན་ནས་བསླངས་པའི་བྱང་ཆུབ་ཀྱི་སེམས་ལ་གཞི་བཅས་ཏེ་སྲུང་བའི་འཁོར་ལོ་བརྟན་པོར་གསལ་གདབ། སྒྲུབ་ཐབས་ལྟར་སྔོན་འགྲོའི་རིམ་པ། དངོས་གཞི་ལྷ་བསྐྱེད་རྣམས་ཚིག་ཙམ་དུ་མ་ཤོར་བར་རེ་རེ་བཞིན་གསལ་ཐེབས་ངེས་སུ་བསྒོམ། ལྷ་སྐུའི་གསལ་སྣང་ལ་རྩེ་གཅིག་ཏུ་མཉམ་པར་གཞག བོ་དྷི་ཙིའི་བཟླས་ཕྲེང་རས་བལ་གྱི་ཕྲེང་ཐག་བྱས་ལ་ཁྲུས་ནས་ཕྱུང་ཞིང་སྤོས་ཀྱིས་བདུགས་པ་བླང་། མདུན་དུ་གཤེགས་རིགས་ཀྱི་བདག་པོ་ཕྱག་ན་རྡོ་རྗེ་སྐད་ཅིག་གིས་གསལ་ལ། ན་མོ་རཏྣ་ཏྲ་ཡཱ་ཡ། ཨོཾ་ཨདྦྷཱུ་ཏི་བི་ཛ་ཡ་སིདྡྷཱརྠེ་སྭཱ་ཧཱ། ཞེས་ལན་བདུན་དང་། ཕྲེང་བ་སྙིམ་པར་བཅུག་སྟེ་གཤེགས་རིགས་ཀྱི་ཕྲེང་བའི་སྔགས། ཨོཾ་ན་མོ་བྷ་ག་ཝ་ཏེ། སིདྡྷི་སཱ་དྷ་ཡ་སཱ་དྷ་ཡ། སིདྡྷཱརྠེ་སྭཱ་ཧཱ། ཞེས་བརྒྱ་རྩ་བརྒྱད་བཟླ། ཐུན་ཕྱི་མ་རྣམས་ལའང་སྔགས་གཉིས་པ་ཚར་གསུམ་རེ་བརྗོད། བཟླས་དམིགས་གསལ་བཏབ་ལ་ཡིག་བརྒྱ་ཉིད་ཅི་ནུས་བཟླ། རྒྱུད་ལས་གསུངས་པའི་སྔགས་བསྡུས་པ་ནི། ན་མཿསརྦ་བུདྡྷ་བོ་དྷི་སཏྭཱ་ནཱཾ། ཨཱ་བི་ར་ཧཱུྃ་ཁཾ། ཞེས་པའང་ཅི་རིགས་པ་བཟླ། ཡིག་བརྒྱ་འབུམ་ཐེར་ཡུན་ཐུང་ངུས་མི་འགྲུབ་པ་སོགས་ལའང་ཁ་སྐོང་དུ་སྦྱོར་ཆོག་པར་མངོན་ནོ། །བཟླས་པའི་མཐར་བུམ་པའི་ཕྱག་རྒྱ་བཅས་ལ། བདག་གི་བཟླས་བརྗོད་ཀྱི་དགེ་བའི་རྩ་བ་འདི། དམ་ཚིག་ཆེན་པོའི་དངོས་གྲུབ་ཀྱི་དོན་དུ་བཅོམ་ལྡན་འདས་ལ་འབུལ་ལོ། །འཕགས་པ་ཁྱེད་ཀྱིས་བདག་ལ་དམ་ཚིག་ཆེན་པོའི་དངོས་གྲུབ་སྩལ་དུ་གསོལ། འཁོར་རྣམས་རང་ལ་ཐིམ། ཐལ་མོ་ཁོང་སྟོང་དུ་སྦྱར་བ་སྤྱི་བོར་བཞག་ལ། ན་མཿསརྦ་ཏ་ཐཱ་ག་ཏཱ་ནཱཾ་ག་ག་ནེ་ག་ག་ནེ། ཞེས་གསུམ་དང་། ཛི་ན་ཛིཀ྄ །གསུམ་བརྗོད། མགོ་བོའམ་སྙིང་གར་ཟླ་བ་ལ་བྷྲཱུྃ་ཡིག་འཁོད་པར་བསམ་ཞིང་བསྔོ་སྨོན་བྱས་ཏེ་ཐུན་མཚམས་ཀྱི་སྤྱོད་པ་ལ་འཇུག ནུས་ན་གུང་ཚིགས་མ་གཏོགས་ཕྱི་དྲོའི་ཁ་ཟས་སྤང་། དཀར་གསུམ་ལ་སོགས་པའི་བཟའ་བཏུང་རྣམས་ལུགས་འདིའི་སྔགས་ཀྱིས་བྱིན་རླབས་པ་ལ་ལོངས་སྤྱད། ཤ་ཆང་སྒོག་བཙོང་ལ་ཕུག་སྔོ་རྔད་འབགས་ལྷག་སོགས་བཟའ་བ་མ་ཡིན་པ་ཐམས་ཅད་སྤང་། ཟས་ཟོས་རྗེས་སོགས་ལ་སྔགས་བཏབ་པའི་ཆུས་ཁྲུས་དང་ཉེ་རེག་བྱ། ཐུན་གྱི་སྐབས་ལུད་པ་གཡལ་བ་སྦྲིད་པ་འོག་རླུང་ཤོར་བ་བྱུང་ན་དེ་མ་ཐག་ཏུ་ཆབ་བླངས་ལ་ཕྲེང་བའི་མཚམས་དེ་ཡན་གྲངས་ལ་མི་བརྩི་བར་བསྐྱར་བ་སོགས་སྤང་བླང་གི་གནད་རྒྱུད་སྡེ་འོག་མ་སྤྱི་ལྟར་ཤེས་པར་བྱའོ། །དེ་ནས་མདུན་བསྐྱེད་དཀྱིལ་འཁོར་སྒྲུབ་ན། སྟེགས་བུ་གྲུ་བཞི་རས་གཙང་མས་གཡོགས་པའི་སྟེང་དུ་མཎྜལ་ལ་རྡུལ་ཚོན་གྱིས་པདྨ་འདབ་བརྒྱད་བྲིས་པའི་ལྟེ་བར་ཚོམ་བུ་སེར་པོ་ཆེ་གཅིག གཡས་གཡོན་གཉིས་སུ་སེར་པོ་རེ། གཡས་མདུན་དམར་པོ། གཡོན་དུ་ལྗང་གུ་རྣམས་ཆུང་ངུ་རེ་བཀོད། དེ་མདུན་འབུལ་གཏོར་རིན་པོ་ཆེའི་སྣོད་དུ་ཟླུམ་གཏོར་རྒྱན་ལྡན་དཀར་གསུམ་དང་བཅས་པ། ཆུ་གཉིས་ཉེར་སྤྱོད་རྣམས་གཙང་ཞིང་མཛེས་པར་བཤམ། བདག་བསྐྱེད་བཟླས་པ་བཅས་པ་སྔོན་དུ་བཏང་ནས་འཁོར་བཞི་རང་ལ་བསྡུ། མཆོད་པ་བྱིན་རླབས་ནི། ཨོཾ་ཨ་མྲྀ་ཏེ་ཧཱུྃ་ཕཊ། ཨོཾ་སྭ་བྷཱ་བ་ཤུདྡྷཿསརྦ་དྷརྨཱཿསྭ་བྷཱ་བ་ཤུདྡྷོ྅ཧཾ། སྟོང་པའི་ངང་ལས་རིན་པོ་ཆེའི་སྣོད་ཡངས་ཤིང་རྒྱ་ཆེ་བ་རྣམས་ཀྱི་ནང་དུ་ཨོཾ་ཞུ་བ་ལས་བྱུང་བའི་མཆོད་ཡོན། ཞབས་བསིལ། མེ་ཏོག བདུག་སྤོས། མར་མེ། དྲི། ཞལ་ཟས། རོལ་མོ་རྣམས་དྭངས་ཤིང་ཐོགས་པ་མེད་པ། འཕགས་པ་ཀུན་ཏུ་བཟང་པོའི་རྣམ་པར་ཐར་པ་ལས་བྱུང་བའི་མཆོད་པའི་སྤྲིན་གྱི་ཕུང་པོ་ལྟ་བུ་དཔག་ཏུ་མེད་པར་གྱུར། ཨོཾ་ཨརྒྷཾ་ཨཱཿཧཱུྃ། པཱ་དྱཾ་ཨཱཿཧཱུྃ། ཨོཾ་བཛྲ་པུཥྤེ་ཨཱཿཧཱུྃ་ནས། ཤབྡ་ཨཱཿཧཱུྃ། ཨོཾ་བཛྲ་སྥ་ར་ཎ་ཁཾ། ཞེས་རོལ་མོ་བཅས་བྱིན་བརླབ། དཀྱིལ་འཁོར་བསྐྱེད་ཆོག་ནི། ཨོཾ་སྭ་བྷཱ་ཝ་ཤུདྡྷ་སོགས། སྟོང